Pracovný dokument útvarov Komisie

hodnotiaci Európsky konsenzus o rozvoji z roku 2005 a sprevádzajúci iniciatívu „Návrh nového Európskeho konsenzu o rozvoji“

Zhrnutie

Tento pracovný dokument útvarov Komisie (ďalej len „pracovný dokument“) je sprievodným dokumentom k oznámeniu Európskemu parlamentu a Rade „Návrh nového Európskeho konsenzu o rozvoji“. V súlade s plánom realizácie je účelom tohto pracovného dokumentu poskytnúť prehľad výsledkov dostupných hodnotení. V rámci toho sa v pracovnom dokumente analyzuje, do akej miery EÚ a jej členské štáty zosúladili svoje politiky a stratégie s cieľmi, hodnotami a zásadami Európskeho konsenzu o rozvoji, a takisto sa skúma, do akej miery sa činnosti v oblasti rozvojovej spolupráce zverené EÚ, ako aj ich vykonávanie riadili týmto konsenzom.

Zo zistení vyplýva, že EÚ a členské štáty vo všeobecnosti začlenili ciele Európskeho konsenzu, ako je odstraňovanie chudoby, trvalo udržateľný rozvoj a plnenie miléniových rozvojových cieľov, do svojich rozvojových politík. Zaznamenalo sa aj všeobecné zosúladenie so spoločnými hodnotami konsenzu, ktorými sú dodržiavanie ľudských práv, základné slobody, mier, demokracia, dobrá správa vecí verejných, rovnosť žien a mužov, právny štát, solidarita a spravodlivosť. Medzi zásadami konsenzu (ako je zodpovednosť a partnerstvo, politický dialóg, účasť občianskej spoločnosti, rodová rovnosť a nestabilita) a politikami EÚ a členských štátov existuje značný stupeň zosúladenia, aj keď niektoré zásady sa nepremietli vždy do jasne vymedzených stratégií. Vďaka lepšej spolupráci preukázali EÚ a členské štáty vysoký záujem o posilnenie koordinácie a komplementarity a zlepšenie účinnosti pomoci a rozvoja. Dokazuje to ich vedúca úloha na medzinárodných fórach a konkrétne kroky na posilnenie transparentnosti, inkluzívnych partnerstiev a koordinácie, a to v poslednom uvedenom prípade najmä prostredníctvom výrazného pokroku v spoločnej tvorbe programov.

Dôkazy poukazujú na význam a účinnosť konsenzu pri usmerňovaní rozvojovej spolupráce EÚ a prispievaní k dosahovaniu jej cieľov, najmä znižovania chudoby (konkrétne podporou potravinovej bezpečnosti, vzdelávania a zdravia) a rastu (najmä podporou makroekonomickej stability, obchodu a infraštruktúry). Podobne sa konsenzus premietol aj do diferenciácie prideľovania zdrojov v prospech krajín v najväčšej núdzi, využívania inovatívnych spôsobov pomoci a väčšej angažovanosti, pokiaľ ide o súdržnosť politík v záujme rozvoja.

Podľa partnerských preskúmaní Výboru pre rozvojovú pomoc Organizácie pre hospodársku spoluprácu a rozvoj (OECD/DAC) bol konsenzus „významným strategickým úspechom“ a „kľúčovým míľnikom“. Z dôkazov skutočne vyplýva, že konsenzus má pridanú hodnotu pri podpore spoločnej vízie rozvojovej spolupráce EÚ a členských štátov a v prípadoch nových členských štátov má priamy vplyv na formovanie ich rozvojových politík. Konsenzus zohrával dôležitú úlohu aj pri usmerňovaní rozvojovej spolupráce EÚ, ktorá sa postupne prispôsobila jeho prioritám a zásadám. Konsenzus takisto zvýšil pridanú hodnotu EÚ tým, že umožnil EÚ zohrávať vedúcu úlohu napríklad pri presadzovaní spoločnej tvorby programov a formulovaní názorov EÚ a členských štátov v medzinárodných dohodách. Celkovo konsenzus zohrával kľúčovú úlohu pri podpore rozvojovej politiky EÚ a poskytovaní nového impulzu v tejto oblasti.